**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.10.2018, ora 8.00 – 27.10.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 27.10.2018, ora 7.00**

**RÂURI**

Debitele au fost, în general, în scădere, exceptând cursurile inferioare ale Someșului, Mureșului, Arieșului și Timișului, unde au fost în creștere prin propagare și râurile din bazinele: Olt, Vedea, Argeș, Ialomița, Siret (exceptând bazinul superior al Bistriței), Prut, bazinul mijlociu și inferior al Jiului și râurile din Dobrogea, unde au fost relativ staționare.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vișeu, Iza, Tur, Lăpuș, Crișuri, Arieș, Bârzava, cursurile mijlocii ale Someșului și Siretului, cursurile superioare și mijlocii ale Mureșului și Moldovei, cursul superior al Trotuşului, unii afluenți ai Someșului și Mureșului şi mai mici (10-30% din mediile multianuale lunare) pe râurile din bazinele hidrografice Moravița, Bârlad, Jijia, pe unii afluenţi din bazinul mijlociu și inferior al Oltului și bazinul superior al Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

Debitele vor fi, în general, în scădere, exceptând cursurile inferioare ale Someșului, Mureșului și Timișului, unde vor fi în creștere prin propagare și râurile din bazinele: Olt, Vedea, Argeș, Ialomița, Siret, Prut, bazinul mijlociu și inferior al Jiului și râurile din Dobrogea, unde vor fi relativ staționare.

Sunt posibile creşteri izolate de niveluri şi debite pe unele râuri mici din nordul țării ca urmare a precipitaţiilor prognozate, slabe cantitativ.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

Debitul la intrarea în ţară (secţiunea Baziaş) în intervalul 26.10 – 27.10.2018 a fost staționar, având valoarea de 1.850 m3/s, sub media multianuală a lunii octombrie (3.850 m3/s).

În aval de Porţile de Fier debitele au fost în scădere pe sectoarele Gruia – Corabia și Oltenița – Tulcea și relativ staționare pe sectorul Tr. Măgurele – Giurgiu.

Debitul la intrarea în ţară (secţiunea Baziaş) va fi staţionar (1.850 m3/s).

În aval de Porţile de Fier debitele vor fi staționare la Gruia şi pe sectorul Zimnicea – Olteniţa şi în ușoară scădere pe sectoarele Calafat – Tr. Măgurele şi Călăraşi – Tulcea.

**2.** **Situaţia meteorologică în intervalul 26.10.2018, ora 8.00 – 27.10.2018, ora 6.00**

**ÎN ŢARĂ**

Valorile termice diurne, semnificativ mai ridicate decât cele din intervalul precedent, au caracterizat o vreme mai caldă decât în mod obișnuit la această dată, exceptând nord-vestul și centrul țării, unde, regimul termic a fost apropiat de normal, în condiții de nebulozitate în general persistentă. Noaptea, cerul s-a înnorat și în regiunile vestice, sud-vestice, la deal și la munte, iar în rest a fost variabil chiar mai mult senin în extremitatea sudică și de sud-est. În primele ore ale zilei, trecător în jumătatea de nord a Carpaților Orientali, au fost precipitații slabe mixte, iar în a doua parte a intervalului a plouat slab, pe arii restrânse în nordul Banatului, Crișana, Maramureș, Transilvania și la munte. Vântul a suflat slab și moderat, cu intensificări trecătoare, exceptând crestele montane, unde rafalele, izolat, au mai depășit 60...70 km/h, iar în primele ore și 90...100 km/h în Munții Călimani și Țarcului. Aseară la ora 20, pe spații mici era strat de zăpadă la munte, la înălțimi mai mari de 1500 m, cu grosimi de până la 11 cm (la stația meteo Rețitiș-Călimani). Temperaturile maxime s-au încadrat între 9 grade la Joseni și Toplița și 22 de grade la  Calafat, iar la ora 06.00, valorile termice, în marea lor majoritate mai mari decât cele de ieri dimineață, erau cuprinse între -3 grade la Miercurea Ciuc și 17 grade la Oravița.

**LA BUCUREŞTI**

Valorile termice diurne, semnificativ mai ridicate decât cele din intervalul precedent, au caracterizat o vreme caldă pentru această dată. Temperatura maximă a fost de 19 grade la Afumați și Băneasa și 20 de grade la Filaret. Cerul a fost variabil, mai mult senin în prima parte a zilei și noaptea, iar vântul a suflat slab și moderat.  La ora 06.00, se înregistrau 5 grade la Afumați și Băneasa și 7 grade la Filaret.

**3. Prognoza meteorologică în intervalul 27.10.2018, ora 8.00 – 28.10.2018, ora 8.00**

**ÎN ŢARĂ**

Vremea va continua să se încălzească, devenind deosebit de caldă, cu valori de temperatură ce se vor situa cu 6 până la 10 grade peste mediile caracteristice sfârșitului de octombrie. Cerul va fi variabil, cu înnorări temporare în nordul teritoriului, unde pe spații mici, ziua, cu precădere în zona Maramureșului va ploua slab. Vântul va sufla slab și moderat, cu intensificări în zona montană înaltă, unde vor fi rafale de 65...75 km/h și temporar în regiunile vestice, cu viteze de până la 45 km/h. Temperaturile maxime se vor încadra între 17 și 25 de grade, iar cele minime între 5 și 15 grade, mai mici în depresiunile intramontane, spre 2 grade. Dimineața și noaptea, izolat va fi ceață.

**LA BUCUREŞTI**

Vremea va deveni deosebit de caldă, temperatura aerului urcând la amiază până la valori cu 8...9 grade mai ridicate decât ar fi normal la această dată. Cerul va fi variabil, iar vântul va sufla slab până la moderat. Temperatura maximă va fi de 23...24 de grade, iar cea minimă de 7...9 grade.

***II. CALITATEA APELOR***

Nu s-au înregistrat evenimente deosebite.

***III. CALITATEA MEDIULUI***

1. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate la data de 26.10.2018, în cadrul *Reţelei Naţionale de Monitorizare*, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

**2. În domeniul solului şi vegetaţiei**

***Administrația Națională Apele Române*** informează despre producerea, la data de 26.10.2018, în jurul orei 06.30, unei poluări accidentale, care a afectat cca 360 mp sol, din cauza spargerii conductei de pompare de la Skid 2 Tasbuga la Parc Central Tasbuga, în zona loc. Moinești, județul Bacău, aparținând SC OMV Petrom SA - Asset VIII Moldova Nord. Echipa de intervenție s-au deplasat în zonă, a oprit pomparea și acționează pentru remedierea conductei și ecologizarea zonei. Nu au fost afectate cursuri de apă. Reprezentanți ai GNM-CJ Bacău s-au deplasat în zona pentru investigații. Vom reveni cu noi informații.

***Garda Forestieră Râmnicu Valcea*** informează despre producerea, la data de 25.10.2018, la ora 14.00, unui incediu de litieră, care a afectat o suprafață de 5 ha într-o pădure privată pe raza DS Mehedinți, OS Corcova, loc Cozănești, jud. Mehedinți. Incendiul a fost stins în acceași zi la ora 17.00, în urma intervenției a trei reprez. silvici, patru pompieri și a unui cetățean. Cauza producerii incendiului: propagarea focului din terenurile agricole învecinate.

***Comisariatul Județean Constanța din cadrul Gărzii Naționale de Mediu*** informează telefonic despre producerea, la data de 26.10.2018, unui incendiu de vegetatie uscata langa cimitirul din localitatea Faurei, judetul Constanta. Se intervine de catre ISU Dobrogea. Vom reveni cu informatii suplimentare.

**3. În domeniul supravegherii radioactivităţii mediului**

Menționăm că, pentru factorii de mediu urmăriți, nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**